MUDr. **Ivan Hudec** (\* 10. júl 1947, Nitra – † 7. február 2022, Bratislava) bol slovenský spisovateľ, dramatik a autor literatúry pre deti a mládež, v rokoch 1994 – 1998 minister kultúry SR za HZDS.

Životopis
---------

V rokoch 1962 až 1966 študoval na Strednej priemyselnej škole chemickej v Bratislave. Po maturite pokračoval v štúdiu na Lekárskej fakulte Univerzity Komenského (LF UK), úspešne ho ukončil v roku 1972. Pôsobil na viacerých pracoviskách ako praktický lekár, pedagóg, vedecký i riadiaci pracovník. V rokoch 1972 – 1973 bol lekárom v Žiline, v období rokov 1973 – 1975 pracoval v Nemocnici L. Dérera v Bratislave na Kramároch. Stal sa odborným asistentom na Katedre radiodiagnostiky LF UK (1975 – 1978), bol pracovníkom Výskumného ústavu humánnej bioklimatológie v Bratislave (1978 – 1982). V rokoch 1982 – 1985 bol primárom Okresného ústavu národného zdravia v Čadci, napokon vykonával funkciu námestníka riaditeľa v Diagnosticko-liečebnom ústave (1985 – 1990). Publikoval viac ako 50 odborných prác doma i v zahraničí, okrem iného vypracoval metodiku počítačového zberu dát pre rádiodiagnostiku, organizačné postupy na určenie výkonov praktického lekára.

Už počas štúdia na LF UK bol spoluzakladateľom študentského divadielka malých javiskových foriem – bratislavského Divadla u Rolanda, kde pôsobil ako autor, režisér, herec a organizátor. Spoločne s Petrom Belanom spoluautorsky pripravil 11 hier, z nich bola najúspešnejšia hra *Ostrovy* (1974, knižne vyšla až v roku 1992 spolu s ďalšími dvoma hrami pod názvom *Triptych o Ďzure, Ostrovoch a Dravcovi*). Neskôr sa dramatickej tvorbe venoval iba príležitostne.

V prvých slobodných voľbách v júni 1990 ho zvolili za poslanca Slovenskej národnej rady, kandidoval za Komunistickú stranu Slovenska, ktorá sa pretransformovala na Stranu demokratickej ľavice (SDĽ). Za SDĽ sa uchádzal o hlasy voličov aj v roku 1992, v Národnej rade SR však pôsobil ako nezávislý poslanec a podporoval vládne Hnutie za demokratické Slovensko (HZDS) Vladimíra Mečiara.

V predčasných voľbách v roku 1994 už kandidoval za HZDS. V tretej vláde premiéra Mečiara sa stal ministrom kultúry, funkciu vykonával počas celého volebného obdobia – od 13. decembra 1994 do 29. októbra 1998. Zároveň pôsobil na postoch predsedu Rady vlády SR pre masmédiá, člena Rady vlády pre národnosti a člena Výboru ministrov pre drogové závislosti a kontrolu drog.

Poslancom za v tom čase už opozičné HZDS bol aj v ďalšom volebnom období (1998 – 2002). Pôsobil ako externý kultúrny radca vyššieho územného celku Trenčianskeho samosprávneho kraja. Vykonával aj súkromnú lekársku prax a bol majiteľom vydavateľstva Print-Servis (1992 – 2012).

Ivan Hudec bol nositeľom najvyššieho štátneho vyznamenania Rad Andreja Hlinku I. triedy (1998), laureátom viacerých literárnych cien, získal ocenenie Osobnosť Kysúc – za celoživotné dielo (2011). Bol členom Spolku slovenských spisovateľov.

Tvorba
------

Písal najmä romány a poviedky, v ktorých sa venoval manželským problémom, histórii Slovenska alebo sa vracal do lekárskeho prostredia, z ktorého má mnoho vlastných skúseností. Okrem tejto literatúry písal i grotesky a mysteriózne poviedky. Ťažisko jeho literárnych aktivít spočívalo v oblasti prózy.Venoval sa tiež písaniu divadelných hier. Jeho prozaické diela vyšli v českom, maďarskom, poľskom, ruskom a ukrajinskom preklade.

Dielo
-----

### Tvorba pre dospelých

* 1979 – *Hriešne lásky osamotených mužov*, novela
* 1981 – *Ako chutí zakázané ovocie*, román
* 1981 – *Bozk uličníka*, zbierka poviedok
* 1985 – *Pangharty*, historický román z Kysúc
* 1985 – *Čierne diery*, románová novela
* 1987 – *Záhadný úsmev štrbavého anjela*, kniha poviedok
* 1988 – *Život v zátvorke*, vyšlo len v maďarčine
* 1989 – *Experiment „láska"* , novela
* 1989 – *Erotické poviedky*
* 1990 – *Praotec Samo*, historizujúca groteska
* 1992 – *Biela pani, mŕtvy pán*, zbierka historických a mysterióznych poviedok (spoluautor Peter Jaroš)
* 1994 – *Slovensko, vlasť moja*

### Tvorba pre deti

* 1994 – *Báje a mýty starých Slovanov*

### Dráma

* 1974 – *Ostrovy*, divadelná hra pre študentské divadlo U Rolanda (spoluautor Peter Belan)
* 1986 – *Knieža*, dramatický triptych, I. diel (spoluautor Peter Valo)
* 1987 – *Historické hry*
* 1988 – *Bratia*, dramatický triptych, II. diel (spoluautor Peter Valo)
* 1989 – *Veľká Morava*
* 1990 – *Kráľ Svätopluk*, dramatický triptych, III. diel (spoluautor Peter Valo)

Osobný život
------------

Bol ženatý, má tri deti: dcéry Alexandru, Barbaru a syna Gregora (1975).

Referencie
----------

1. 1 2 3 4 5 6 7  TASR. Vo veku 74 rokov zomrel bývalý minister kultúry, spisovateľ Ivan Hudec. *teraz.sk* (Bratislava: TASR), 2022-02-07. Dostupné online [cit. 2022-02-07].
2. ↑   *Ivan Hudec* [online]. Bratislava: Literárne informačné centrum, 2019-03-11, [cit. 2022-02-08]. Dostupné online.
3. ↑  Ivan Hudec. In:  *Osoby, ktoré získali titul na UK* [online]. Bratislava: Univerzita Komenského, [cit. 2022-02-08]. Dostupné online. Archivované 2022-02-08 z originálu.

Externé odkazy
--------------

* Ivan Hudec – Literárne informačné centrum
* Diela Ivana Hudeca v súbornom katalógu Slovenskej národnej knižnice
* Ivan Hudec – profil na webe Národnej rady SR

  


| * z
* d
* u
Vláda Slovenskej republiky 1994 – 1998 |
| --- |
| Predseda | 
* Vladimír Mečiar

 |  |
| Podpredsedovia | 
* Jozef Kalman
* Sergej Kozlík
* Katarína Tóthová

 |
| Ministri | 
* MDPT SR: Alexander Rezeš / Ján Jasovský
* MF SR: Sergej Kozlík / Miroslav Maxon
* MH SR: Ján Ducký / Karol Česnek / Milan Cagala
* MK SR: Ivan Hudec
* MO SR: Ján Sitek
* MP SR: Peter Baco
* MPSVR SR: Oľga Keltošová / Vojtech Tkáč
* MS SR: Jozef Liščák
* MSPNM SR: Peter Bisák
* MŠ SR: Eva Slavkovská
* MV SR: Ľudovít Hudek / Gustáv Krajči
* MVVP SR: Ján Mráz
* MZ SR: Ľubomír Javorský
* MZV SR: Juraj Schenk / Pavol Hamžík / Zdenka Kramplová
* MŽP SR: Jozef Zlocha

 |

| * z
* d
* u
Ministri kultúry Slovenskej republiky |
| --- |
| 
* Dušan Slobodník (1993 – 1994)
* Ľubo Roman (1994 – 1994)
* Ivan Hudec (1994 – 1998)
* Milan Kňažko (1998 – 2002)
* Rudolf Chmel (2002 – 2005)
* František Tóth (2005 – 2006)
* Rudolf Chmel (2006 – 2006)
* Marek Maďarič (2006 – 2010)
* Daniel Krajcer (2010 – 2012)
* Marek Maďarič (2012 – 2018)
* Peter Pellegrini (2018 – 2018; ad interim)
* Ľubica Laššáková (2018 – 2020)
* Natália Milanová (2020 – 2023)
* Silvia Hroncová (2023)
* Martina Šimkovičová (2023 – súčasnosť)
 |
| Ministerstvo kultúry Slovenskej republiky |

Autoritné údaje: * BnF: 12349102x
* ISNI: 0000 0001 0858 4774
* LCCN: n81118268
* NK ČR: jn20000603057
* SNK: 165253
* VIAF: 71465603
* WorldCat: lccn-n81118268